
Pool – pool, pool, pool.

Ordet klang som ei klokke i bakhodet, en gang for hvert raske svømmetak gjennom det klorluktende vannet. Barnslig? Ja, men han kunne ikke dy seg. Og hvorfor skulle han det? Årets første dukkert i hans helt egne basseng. Det var blitt ferdig så sent i fjor høst at han bare hadde rukket å ta et eneste hutrende innvielsesbad før det måtte stenges for sesongen.

Utendørsbasseng i Sverige. En fryktelig ressurssløsing, tenkte han med et bredt glis. Men han var verd det. Både poolen og alt det andre. Villaen med utsikt over Østersjøen. Stua med dobbel takhøyde, stort som et kirkerom, og den majestetiske åpne peisen. Som i en middelalderborg. Fryktelig ressurssløseri den også.

En siste lengde med raske tak før han gikk opp av vannet. Maisolen varmet deilig. Michel Nordborg pakket seg inn i badekåpen av tykk, hvit frotté og slo seg ned i en av dekkstolene. Han strakte armene over hodet og kjente hvordan musklene strammet mot stoffet i ermene. Han var førtisju, fremdeles ung og sterk. Eller i alle fall ungdommelig. Han hadde slått en tjuefemåring på tennisbanen så sent som i forrige uke, og pikken sto i givakt når den skulle. Den hadde aldri sviktet ham. Det holdt med at han tenkte på Johanna, så spratt den opp og slo hælene sammen. De skulle treffes i ettermiddag. Han hadde tatt seg fri på fredag. Det fortjente han også. Både Johanna og fridagen.

Michael Nordborg hadde hatt et tøft år. En stund trodde han at de jævla «tre-klemmerne», de fanatiske motstanderne av å hogge ned trær, skulle bli hans død. Men nå så det omsider ut til å roe seg. På papiret var det bare én hindring til: De ventet fremdeles på beslutningen i miljødomstolen.

Men det var ikke hans problem. Som informasjonssjef i bedriften førte han en annen kamp enn den rent juridiske, og han visste at tiden var på bedriftens side. Folk orket ikke å engasjere seg i evigheter. Selv om de mest fanatiske naturvernerne ikke ga seg, hadde mannen i gata blitt trøtt av å høre om kalkbrudd og skogshogst. Og når mannen i gata mistet interessen, gjorde snart journalistene det også.

Men nå ville han ikke tenke på jobben. Han strakte seg etter mobilen som lå på det kubeformete steinbordet mellom dekkstolene, og ringte til Johanna.

«Hei,» svarte hun på første ringetone. «Jeg er på vei inn til et møte.»

«Ja, selvfølgelig. Jeg ville bare høre stemmen din,» sa Michael.

«Du hører den nå,» sa hun med en latter som var som et kjærtegn, en hånd på den solvarme magen hans.

«Si noe mer,» ba han.

Den trillende latteren til Johanna fylte ham med en herlig varme, og han bare måtte si det: «Jeg elsker deg.»

Han hadde aldri sagt det før. Det ble stille i mobilen. Hadde han tråkket over en grense som ikke burde passeres? Men så var hun tilbake:

«Jeg må stikke nå, men vi ses ved tretiden.»

Hun kunne ikke snakke fritt.

«Ja, ved tretiden,» gjentok han.

Det spraket i mobilen, klikk av hæler over et gulv. Hun gikk vekk et øyeblikk.

«Jeg elsker deg også. Lille knullebamsen min.»

Det kom som en lav hvisking, bare ment for hans ører. Så var hun borte. Michael ble sittende med mobilen i hånden, kjente havbrisen mot ansiktet og ereksjonen i den våte badebuksa.

Camilla hadde tatt morgenbåten til fastlandet og ville ikke være tilbake før mandag ettermiddag. De hadde hele helgen på seg. En sjelden luksus.

Han lo høyt og følte seg herlig barnslig. Sterk, barnslig og kåt. De hadde truffet hverandre i snart to år nå, Johanna og han. Og hver gang var han like kåt som en unggutt på sin første date.

Uten Johanna var det stunder da alt var svart. Sammen med henne var han alltid fri. Sammen med henne var han usårbar.

Michael tok et dypt drag av den friske luften. Han var en overlever, rett og slett. Han lukket øynene og snudde ansiktet mot solen. Etter en stund var det noe som fikk ham til å slå opp øynene.

Han så mot huset og verandadørene som sto på vidt gap. Blikket søkte seg inn i halvmørket, men den blendende solfylte fasaden blendet ham. Han skimtet en bevegelse langs gulvet. Var det et dyr som hadde kommet seg inn? Det var vel ikke mus på denne årstiden. En katt kanskje?

Han reiste seg, knyttet sammen badekåpen og gikk med bestemte skritt mot huset. Da så han dem. To øyne inne i mørket.

Alt var så nytt. Skinnende rent. Glinsende fliser. Blankpolert oppvaskbenk. Ikke noe skjevt eller slitt som i det gamle steinhuset deres på Gotland.

Fredrik Broman gikk ned trappen til underetasjen, mens Ninni ble stående i kjøkkenet og snakke med megleren. Kontrakten var undertegnet. Nå var det ingen vei tilbake.

Det var en liten treroms leilighet, men den hadde lyse, åpne flater og en fantastisk utsikt over Järla-sjøen fra stua. Huset lå praktisk talt i vannkanten. Fredrik åpnet døren som førte ut til terrassen. Høye hagtornbusker hindret innsyn. Han fortsatte gjennom en port og ned noen trappetrinn til bryggen som var en del av strandpromenaden.

Han stanset ved synet av en stor motorbåt. Den lå fortøyd foran et hus bare tretti meter borte og lå helt rolig i det blikkstille vannet. Det var mer en yacht enn en båt, nesten i klasse med de som pleide å legge til i Visby under Stockholmsuken.

Den prangende båten gjorde ham litt ille til mote. Kom de virkelig til å passe inn her? Han i kriminalpolitiet og hun som skolelærer i videregående?

Ingen vei tilbake. Det var kanskje et litt overdrevet sterkt uttrykk, men det var en stor beslutning i deres liv. Å flytte til fastlandet. Tilbake til Stockholm.

Joakim hadde levd alle sine ungdomsår på Gotland, hadde blitt voksen der, før han flyttet til Stockholm for å studere for snart et år siden. Simon hadde bodd der det meste av sitt liv. Han var mer gotlending enn noen av dem. Fredrik hadde trodd at livet på Gotland var framtiden deres. Nå viste det seg i stedet at det bare ble et mellomspill.

Det var dyrt ved Järla-sjøen. Men takket være at huset på Gotland hadde økt så mye i verdi, hadde de råd likevel. Til leiligheten. De ville riktignok aldri få mulighet til å matche nabofamiliens livsstil, men Fredrik håpet inderlig at de var et unntak i nabolaget.

Han så på den hvite båten som lå tungt og liksom likegyldig for omverdenen mellom tykke trosser. Var det ikke nettopp dette som hadde fått ham til å flytte fra Stockholm?

Han gikk opp til Ninni og megleren som var midt inne en engasjert samtale om natur, Hellas, Nacka naturreservat og om Petersens gigantiske gods, Erstavik, som strakte seg helt ut til Saltsjöbaden.

«Saltsjöbaden tilhørte jo opprinnelig Erstavik, men ble solgt en gang på slutten av attenhundretallet,» fortalte den historisk bevandrede megleren entusiastisk.

De hadde ikke flyttet inn ennå, men allerede føltes det som om klassesamfunnet la seg som et klamt teppe rundt ham.

«Da er vel alt klart?» spurte Fredrik.

Megleren, en mann i trettifem-årsalderen med kortklipt, rødt hår og mørkegrå dress, avbrøt seg selv med et bredt smil.

«Ja, hvis dere ikke har flere spørsmål eller ønsker å se dere rundt litt til, så er vi ferdig med handelen.»

Fredrik så på Ninni.

«Jeg er fornøyd,» sa hun.

«Jeg også,» sa Fredrik.

«Så bra,» sa megleren. «»Da er alle fornøyde, det er sånn vi vil ha det.»

Han gjorde en gest mot døra. Ninni og Fredrik gikk først, megleren låste bak dem.

«Da ses vi ved overtakelsen om en måned. Men ta gjerne kontakt hvis dere lurer på noe.»

Han rakte fram hånden og sa pent adjø, før han forsvant med lange skritt opp bakken mot parkeringsplassen. Fredrik og Ninni spaserte den drøye kilometeren tilbake til Fredriks far i Sickla. De hadde kommet med ettermiddagsbåten i går kveld og skulle bli til i morgen. Ta elleve-båten fra Nynäshamn tilbake til Gotland. Simon hadde reist på klassetur til Polen tidlig i morges, hele avgangsklassen med to lærere og fire foreldre, og skulle komme tilbake onsdag kveld.

Det hadde begynt som en ironisk spøk fra Fredriks side, at de skulle se etter en leilighet i nærheten av faren hans. Et sted i behagelig gangavstand fra Sickla sentrum – et praktisk men fryktelig område med butikker og kjøpesentra. Nå skulle de flytte inn om en måned.

Var de blitt for grådige når de slo til på en leilighet med storslagen utsikt ved sjøkanten? Men det var jo virkelig fint. De burde trives godt der. Kanskje det bare var hans lutherske oppdragelse som protesterte. Han prøvde å overbevise seg selv om at det ville bli bra. I alle fall så lenge naboen med båten ikke dukket opp i klubblazer og uprovosert begynte å utgyte seg om den svenske misunnelsen.

Gunnar Broman skrapte asken ut av pipa, stappet den på nytt, tente den med høylytt patting og blåste ut skyer av blå røyk over kjøkkenbordet. For Fredrik var den blå tåken sterkt forbundet med barndommen. Den var alltid der. På landet, om kveldene, på julaftenene og bursdagene, etter middagene og til og med i bilen.

Av og til hadde det hendt, ofte på lengre turer eller når de var invitert bort, at faren hans hadde tent en sigarett. En sjokkerende opplevelse. Det var som om han ble en annen ved sånne anledninger. En kort stund fikk Fredrik oppleve å se inn i et voksenliv som ikke hadde noe med ham å gjøre. Et liv der faren var en annen: Farligere og litt kulere.

Pipa og den blålige røykskyen var tryggheten. Selv når den gjorde Fredrik bilsyk i baksetet på familiens trange Renault 4L.

Faren reiste seg med pipa i hånden og tok fram tre vinglass og en langhalset flaske som ropte Alsace lenge før de kunne se etiketten. Favorittdistriktet hans.

«Jeg tenkte å by på en liten aperitiff mens vi venter på middagen,» sa han i en påtatt høytidelig tone.

«Deilig,» sa Ninni.

Fredrik smugkikket på klokken på kjøkkenveggen. Den var bare ti over tre. Luther igjen. Hva ville naboen med den imaginære klubblazeren si? Han var vel allerede full. Eller på golfbanen.

Faren trakk opp flasken, som ganske riktig var en Gewürztraminer, og fylte de høye glassene raust og slumsete. Det ble en liten dam av hvitvin mellom glassene. Han var ikke stø på hånden lenger.

På bordet ved plassen hans lå det aske og tobakksrester til tross for at Fredrik hadde tørket av det i morges. Han hadde lagt merke til at det var støvete i hjørnene og at det var inngrodde flekker bak kaffetrakteren og på andre steder hvor det var vanskelig å komme til. For ikke å snakke om at tobakksrøyken hadde etterlatt et brungult belegg i taket, som bare et nytt malingsstrøk kunne rette på.

Faren til Fredrik var en sprek åttitreåring. De fleste trakk fra ti år når de skulle gjette hvor gammel han var. Og både Fredrik og Ninni hadde i det lengste sett på ham som, om ikke evig ung, så i alle fall evig middelaldrende.

Men han begynte å bli gammel. På ordentlig. Når Fredrik tillot seg å tenke den tanken, bleknet den ironisk spøken. Å flytte til gangavstand fra faren virket etter hvert ikke som noen dum idé. Hvem visste hvor lenge han kunne klare seg alene?

Men det var lett å skyve bort sånne tanker når han hørte faren begeistret foredra om vinen og maten som skulle serveres.

«Vi skal ha røye i trøffelsaus, og til dessert blir det noen utsøkte oster før vi avslutter med multer og vaniljeis.»

Faren sa det med en entusiasme og glede som om det var en gudesendt nådegave som de aldri hadde kunnet gjette seg til. Likevel var det alltid den menyen han vartet opp med når han ville by på noe ekstra.

«Skål og velkommen,» sa han og løftet glasset.

Det skålte og drakk. Vinen var mild og aromatisk, den gled lett ned.

Fredrik så på faren sin og forestilte seg hvordan de skulle stå og speide ut gjennom stuevinduet i den nye leiligheten, og med oppgitte flir utveksle kommentarer om den store motorbåten.


3

Det sammenrullete bassengtrekket av hvite plastlameller klapret i vinden. Det hørtes nesten ut som skritt i snø. Dørene ut til terrassen og bassenget sto fremdeles på vidt gap.

Michael Nordberg satt teipet og bundet fast i dekkstolen av eik. Tykk, sølvgrå teip rundt håndledd og ankler. Et tau rundt brystet, strammet hardt og knyttet rundt spilene i ryggen på stolen. Et annet tau strammet over lårene. En vaskeklut var stappet inn i munnen og ble holdt på plass av en teipremse. Han prøvde å skyve kluten framover med tungen for å ikke kveles.

Han stirret mot døråpningen og håpet, ønsket, til og med ba til Gud selv om han ikke trodde på ham, at noen skulle dukke opp. En nabo, en dørselger, noen fra kommunen som kom for å lese av strømmåleren.

Alt for å holde borte den gryende vissheten om at dette ikke ville ende godt. At dette rett og slett var slutten. Og hvis han mot formodning kom fra det med livet i behold, ville det bli til en svært høy og smertefull pris.

Michael Nordborg satt med ryggen mot den åpne peisen og stirret mot den andre enden av rommet, der ei bred kjøkkenøy dannet grensen mellom kjøkkenet og stua. Den fremmede mannen som hadde overrasket ham da han var på vei inn, og som hadde bundet ham til stolen, drev med noe der borte. Michael Nordborg klarte ikke å se hva han syslet med, for kjøkkenøya sto i veien. Men han kunne ikke skjønne annet enn at mannen gikk igjennom skap og skuffer. Han skjønte ikke hvorfor, men det skremte ham. Det var ingenting av verdi der. Hvis det var et ran, ville ikke den fremmede ha brydd seg med å lete gjennom kjøkkenskapene. Og hvis det ikke var et ran, hva var det da?

Den fremmede hadde på seg hvit overtrekksdrakt med hette trukket opp over hodet, et lyseblått munnbind, blå plasttrekk over skoene og tynne, hvite engangshansker. Det skremte ham mer enn å sitte fastbundet. Hvis den fremmede ikke ville etterlate noen spor, betydde det at forbrytelsen antagelig var så alvorlig at det ville føre til lang fengselsstraff. Michael frøs. Delvis på grunn av den fremdeles fuktige badebuksa, men mest av skrekk.

Den fremmede mannen i verneutstyret hadde forsvunnet ut av syne. Han satt antagelig på huk bak kjøkkenøya. Michael Nordborg hørte en lav, raslende lyd. Så dukket den hvite hetten og det blå munnbindet opp over benken. Han ble sittende opptatt med et eller annet en stund, før han reiste seg og så på Michael.

Michael var redd for å møte blikket hans, men ville ikke slippe ham av syne. Han prøvde å se i retning av mannen, uten å se direkte på ham. Det var som å kikke mot solen. Å se rett mot den, var farlig. Man kunne bli blendet og ødelegge synet. Men han kunne kanskje ta sjansen på et raskt blikk før han så vekk igjen.

Den fremmede mannen kom mot ham med rolige skritt. Plasttrekkene på skoene knitret mot de store flisene i mørk kalkstein.

Michael prøvde fortvilet å finne på noe han kunne bruke i en sånn situasjon. Det eneste han kunne komme på, var at man burde prøve å skape en relasjon til gjerningsmannen, en stemning som ville gjøre det vanskeligere for vedkommende å skade en. Men han hadde en følelse av at det gjaldt kidnappingsofre som tilbrakte dager, kanskje flere uker, sammen med kidnapperen. Og noe sa ham at han ikke hadde så mye tid på seg. Dessuten var det vanskelig å opprette en relasjon med en vaskeklut stappet inn i munnen.

Mannen i overtrekksdrakten tok en stol og satte seg på skrå foran ham. Han beveget seg rolig og kontrollert, viste ikke noe tegn til hastverk. Sjansen for at noen skulle komme inn gjennom de åpne dørene og oppdage dem, så ikke ut til å bekymre ham.

Michael tenkte på Johanna. Hun ville lure på hva som hadde skjedd når han ikke dukket opp i ettermiddag. Men ville hun bli så bekymret at hun dro hjem til ham hvis han ikke svarte når hun prøvde å ringe? Så bekymret at hun kontaktet politiet? Antagelig ikke, med tanke på hvordan forholdet deres var. Dessuten var det mange timer til.

Den fremmede trakk stolen litt nærmere. Michael så at han hadde noe i hånden. Noe rødt som han holdt mellom tommelen og pekefingeren. Det så ut som et sukkertøy, eller en sånn tyggegummikule som man kunne kjøpe på automater da Michael var liten.

Så falt bitene på plass. Kjøkkenet, letingen i skapene, den raslende lyden, den røde kulen. Det var kulen som satt på de blå tablettene til oppvaskmaskinen. De som lå i en eske under kjøkkenbenken.

Mannen strakte fram venstre hånd og trykket den hardt mot pannen til Michael. Han prøvde å vri seg unna, men hodet satt som i en skrustikke. Han kom bare så langt som huden på halsen strakte seg. Han hev etter pusten, det ble til fnys ettersom han bare kunne puste gjennom nesen. Hele kroppen spente seg og rykket til. Han ville reise seg opp og flykte, men kom ingen vei. Det var håpløst, men han kunne ikke la være med å kjempe imot. Adrenalinet pumpet i blodet og fikk synsfeltet til å snevre seg inn til han ikke kunne fokusere på noe annet enn den fordømte kulen fra oppvaskmiddelet.

Da mannen løftet høyrehånden, så ikke Michael noen annen utvei enn å knipe øynene igjen så hardt han kunne. Øynene var for øvrig det eneste han kunne bevege noen millimeter. Mannen trykket kulen mot det ene øyelokket, trykket den så nådeløst hardt at det føltes som om øyet skulle sprekke. Michael skrek inn i vaskekluten, og med et overmenneskelig rykk klarte han å få dreid hodet et par centimeter til siden.

Han hørte lyden av noe som falt og traff steingulvet. Noe som spratt et par ganger før den rullet vekk. Det måtte være kulen. Han hev ikke etter pusten lenger. En halv seier, tenkte han. Til tross for at han satt hjelpeløs, hadde han klart å forhindre at mannen puttet kulen i øyet hans.

Skritt over gulvet. Ikke fullt så kontrollerte nå. Raskere, irriterte skritt. Han dristet seg til en rask titt. Mannen sto med ryggen til ham og trakk ut teip fra den brede rullen. Han snudde seg og kom mot ham. Michael turte ikke annet enn å knipe øynene hardt igjen.

Teipen ble presset mot pannen hans. Han prøvde å vi på hodet, men i løpet av et øyeblikk var det festet hardt mot stolryggen. To fingre tok knipetak i øyelokket hans, så ble kulen presset inn. Det svei noe helt forferdelig, som om noen hadde kastet grus inn i øyet.

Han åpnet øynene, tenkte at det kanskje var det lureste å gjøre. Kanskje han kunne blunke ut kulen. Foreløpig var øyet bare ømt etter den hardhendte behandlingen, og det var ubehagelig å ha et fremmedlegeme under øyelokket. Smerten var ikke så stor som han hadde trodd, men han var redd den ville komme senere.

Den fremmede mannen stirret granskende på ham. Etter å ha gjort alt for å unngå øyenkontakt, følte Michael seg tvunget til å møte blikket. Uten å ha sagt noe, forsto han at det var det mannen ønsket. Han holdt opp med å blunke og skjære grimaser, for det hadde likevel ingen virkning. Mannen tok langsomt tak i munnbindet og trakk det av seg.

Michael Nordberg hadde aldri sett mannen før. Men nå skjønte han at han hadde kommet for å drepe ham.

Sara Oskarsson lå lenket fast til radiatoren på soverommet. Etter snart tre timer var håndleddene ømme av håndjernene. Tre timer!

Fra der hun lå på gulvet kunne hun ikke se urskiven på den billige Ikea-klokken på den andre siden av sengen. Men hun kunne høre klokken i tårnet på domkirken slå. Nå var den ett.

Tenk om han rett og slett ikke hadde tenkt å komme tilbake. Det var lørdag. Ingen ville savne henne før tidligst mandag morgen. Hva skulle hun gjøre om han ikke dukket opp igjen? Rope om hjelp? Ligge der som en idiot, splitter naken, lenket fast til et varmtvannsrør i sin egen leilighet når en nabo tok seg inn til henne ved hjelp av vaktmesteren eller en av kollegene hennes.

Hun ville bli nødt å flytte fra Gotland, kanskje slutte som politibetjent hvis ryktet forfulgte henne.

Hun hadde vært helt uforberedt. Hun lå og halvsov i sengen da han satte på henne håndjernene. I noen sekunder hadde hun trodd at det var en lek. Ikke noen lek hun hadde lyst til å være med på, men likevel en lek. Men hun hadde fort skjønt at det var noe annet.

Han hadde hatt et merkelig smil om munnen da han tok nøklene hennes og etterlot henne ved radiatoren. «Jeg er snart tilbake,» hadde han sagt. Og nå hadde gått nesten tre timer.

Den jævelen. Hun skulle så visst kaldkvele ham. Hvis det ikke var for at alternativet var allmenn latter, hadde hun ikke villet at han skulle komme tilbake i det hele tatt. Hun unnet ham så visst ikke den fornøyelsen, den makten.

Å bli fornedret av ham, var det bedre enn å bli gjort til latter? Vanskelig valg.

Kunne hun komme seg løs? I begynnelsen hadde hun ikke tenkt i de baner. Hun hadde vært opptatt med å vente. Men etter hvert som minuttene ble til timer, skjønte hun at hun måtte finne en utvei. Kanskje han ikke aktet å komme tilbake i det hele tatt.

Hun kunne ikke gjøre mye med armene bak ryggen. Men hun burde greie å tre gjennom beina så hun fikk armene foran seg. Og så? Knekke av røret ved et av festene? Det ville bli oversvømmelse, men det ga hun pokker i. Heller en nabo som så stygt på henne på grunn av en vannskade i taket, enn hele huset som lo i smug og kalte henne både sprø og pervers bak ryggen på henne.

Når hun tenkte på alt hun hadde opplevd i de siste ukene, kunne hun ikke fatte at hun hadde vært så utrolig dum. Tenk om alt bare hadde vært skritt på veien fram til dette? For å fornedre henne, for å gjøre henne til latter? Så enkelt kunne det jo faktisk være.

Hvis han ikke hadde vært en tidligere kollega, ville hun aldri ha blitt med ham hjem til huset som lå midt ute i skogen, etter den første daten. Hun hadde følt seg trygg. Så utrolig dumt. Hun hadde sjekket at det stemte, at han faktisk hadde vært politimann. Og hun hadde nøyd seg med det, hadde ikke gravd noe mer.

Hun hadde villet stole på ham. Ville ikke bli en sånn som gjorde en personundersøkelse før hun våget å gå på en date.

Sara akte seg nærmere radiatoren for å få lenken så slakk som mulig. Hun trakk knærne opp mot brystet og strakte hendene ned under bakenden. Det verket i ryggen, og et øyeblikk var hun redd for at hun skulle bli sittende fast i en smertefull stilling som en mislykket sirkusakrobat. Da måtte hun i alle fall skrike om hjelp.

Hun måtte klare det. Hun tok ti dype åndedrag før hun fortsatte, forsiktig men målbevisst. På det fjerde, smertefulle forsøket, lyktes hun.

Etter tre timer på ryggen i samme stilling var armene helt stive og verket forferdelig. Hun strakte dem forsiktig opp og ut til sidene og tilbake igjen for å få i gang blodomløpet. Hun rullet med skuldrene. Hun hadde aldri forestilt seg at hun kunne føle seg så forsvarsløs og sårbar hjemme i sin egen leilighet. Mest av alt ville hun bare trekke til seg teppet fra sengen, det kunne hun klare nå, pakke det rundt den nakne kroppen sin, krype sammen under det og sove. Men det ville bare være å utsette problemet.

Hun snudde seg mot radiatoren og gransket røret. Radiatoren var av en gammel, tung modell med bein som sto plantet på det slitte tregulvet. Men rørene var skiftet ut og så ganske spinkle ut. Hvis hun tok spenntak med lenken ved en av koblingene, burde hun kunne trekke det av. Hvis hun bare kom løs fra radiatoren, ville hun få av seg håndjernene. Hun hadde en nøkkel. Så skulle hun få på seg klærne i en fart og prøve å stanse lekkasjen. Det skulle bli vanskelig å forklare hvorfor et av rørene var gått i stykker, men det problemet fikk hun løse senere.

Hun la den grove, sølvblanke lenken ved en av koblingene, satte den ene foten mot veggen og tok spenntak. Akkurat da ble en nøkkel stukket i låsen.

Hun tok en rask vurdering av alternativene, før hun la seg ned på gulvet. Det var best å spille med til han slapp henne løs. Å begynne å krangle med ham mens hun var fastlåst, var ikke å tenke på.

Ninni brettet ut en av flytteeskene som lå i en stabel i entreen, og bar den inn i garderoben. Det var over en måned til de skulle flytte, men det var like greit å sette i gang.

Da hun slo på lyset i den hvite glasskuppelen og kikket inn blant rekkene av dystre, mørke jakker, kjeledresser og vinterstøvler, var det som å studere avleiringer av et liv. Et gotlandsliv.

Hjertet sank i brystet, og den dystre garderoben ble enda mørkere. Hun var blitt bedratt, de hadde gått fra hverandre, blitt sammen igjen. Fredrik hadde skadet seg, vært nær ved å dø. På grunn av en ikke helt ubegrunnet sjalusi hadde han overfalt en av kollegene hennes og vært på nippet til å miste jobben i politiet. For ikke å snakke om at hun den første sommeren på øya var blitt knivstukket av en sinnsforvirret drapsmann.

Alt dette var kanskje ikke Gotland, men livet selv. Likevel var hun lettet over å flytte derfra. Hun hadde lengtet tilbake til Stockholm i flere år, kanskje helt fra starten av. Og lengselen hadde vokst seg sterkere med tiden og ikke avtatt, som man kanskje kunne forvente.

«Hvordan går det?»

Ninni kvakk til som om hun var blitt grepet i å rote i noe forbudt. Fredrik sto i døråpningen og blokkerte det lille dagslyset som sivet inn i den dype garderoben.

«Jeg prøver å se hva som bør bli med på flyttelasset,» sa hun og nikket mot rekkene av klær. «Jeg skjønner ikke hvorfor vi har tatt vare på så mye. Gamle, møllspiste jakker.»

«De er vel ikke så ubrukelige?» sa han og strøk hånden prøvende over noen plagg.

«De kan kanskje brukes en våt oktoberdag i hagen,» sa hun. «Men denne, for eksempel, kan man gå rundt i Stockholm i denne her?»

Hun tok ned en slitt vindjakke fra klesstangen og pekte på en rift hvor det hvite foret tittet fram.

«Nacka,» sa Fredrik. «Vi skal gå rundt i Nacka.»

Ninni måtte le.

«Og i Stockholm, antar jeg,»

«Den passer fint når man skal plukke sopp i Hellas,» sa Fredrik og prøvde å glatte på riften i jakken.

«Men man bør kanskje ikke flanere rundt på godseier Petersens eiendommer i den,» sa han i en påtatt overlegen tone.

«Tror du ærlig talt at du kommer til å bruke den noe mer?» spurte Ninni.

«Antagelig ikke,» medga Fredrik.

Han tok jakken og stappet den ned i en svart, halvfull søppelsekk som sto inntil veggen.

«Takk,» sa Ninni.

«Vel bekomme,» sa Fredrik. «Jeg må vel få meg en lodenfrakk til soppturene.»

Han rettet opp søppelsekken som holdt på velte, og sukket høyt.

«Jeg skjønner ikke hvordan vi skal rekke over alt sammen,» sa han. «Jeg har mest lyst til å tenne et stort bål og brenne opp hele skitten.»

«Ja, hvorfor ikke,» lo Ninni. «Det synes jeg du bør gjøre.»

Fredrik svarte ikke. Han sto og stirret ut mot gårdsplassen som om han allerede hadde tent bålet.

«Vi rekker det nok,» sa hun.

Han svarte ikke nå heller. Ninni lurte på om han i det hele tatt hørte hva hun sa. Av og til forsvant han liksom inn i seg selv, opptatt av sine egne tanker eller hva det nå var som foregikk inne i hodet hans. Hun kunne ikke huske at han hadde vært sånn før ulykken, men hun var ikke helt sikker.

«Bare ingen blir drept,» sukket hun.

Det fikk Fredrik til å våkne og snu seg.

«Drept?»

«Ja, så du ikke får altfor mye å gjøre på jobben, mener jeg,» sa hun.

«Jo, takk, vi har mer enn nok å gjøre der,» sa Fredrik.

Han gikk bort og tok et skritt inn i garderoben.

«Skal jeg hjelpe deg, eller vil du gjøre det selv?»

«Du kan godt sortere ut plaggene dine,» sa Ninni.

Fredrik nikket. «Ok.»

Han bladde seg inn mellom kleshengerne og tok ned en pilotjakke i mørkeblå bomull. Han slengte den ut på entregulvet og smilte.

«Vi sitter faktisk ikke og tvinner tommeltotter og venter på at folk skal ta livet av hverandre.»

«Jeg vet det,» sa Ninni. «Jeg prøver bare å si at vi får krysse fingrene for at det ikke skjer noe stort.»

Noe som fører til at du ramler utfor en klippe eller skyter en tjuefem år gammel kidnapper på ei strand, tenkte hun.

«Ja,» sa han. «Det har du rett i. Vi krysser fingrene for det.»

